**în absența copacului**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În absența copacului

m-aș pune pe mine înfipt

între două umbre de păsări

ca între două inerții,

ca între doi sfinţi,

fără să cer nimic,

nici frunze,

nici păduri,

nici înțelepciune,

cel mult, singurătate veșnică

în absența mea

aş pune un copac crescut

din alți oameni

mai verde decât

sângele codrului,

fiindcă eu îl fac cine este el

și el mă face pădure

şi umbră pământului

și eu când sunt grai

el e vânt

și eu când sunt pasăre

el e duh

și casă cu rădăcini

în absența copacului

aș pune în loc

gândul meu înălțat

fiindcă eu sunt egalul lui

și avem aceleași vise

în drumul nostru spre boltă

și nu cer nimic

nici iubire,

nici frunze,

nici răstignire,

nici măcar înțelepciune,

cel mult,

singurătate veșnică